**მუხრანის არტეზიული აუზის ფარგლებში არსებული მიწისქვეშა წყლების საბადოს, მუხრანის ველის და ნატახტრის სიფონურის უბანში საექსპლუატაციო მარაგების შეფასება  
და დამტკიცება მარაგების სახელმწიფო კომისიაზე**

(შესყიდვა საკონსულტაციო სამუშაოს შესრულებაზე)

**ზოგადი ინფორმაცია**

შპს „ჯორჯიან უოთერ ენდ ფაუერი“ ახორციელებს მუხრანის მიწისქვეშა წყლების საბადოს ნაწილის (მუხრანის ველის და ნატახტრის სიფონურის უბანში) ექსპლუატაციას, სასარგებლო წიაღისეულის მოპოვების ლიცენზიების (N 1004785; N 1004786) შესაბამისად. მოპოვებული წყალი გამოყენება ქ. თბილისის და ქ. მცხეთის მოსახლეობის წყალმომარაგებისათვის. მუხრანის ველის უბანზე არსბეული 75 ჭაბურღილიდან და ნატახტრის სიფონურის უბანზე არსებული 32 ჭაბურღილიდან ლიცენზიების ფარგლებში ჯამურად მოიპოვება 286 848 (139 968 + 146 880) კუბი წყალი დღე-ღამეში. საბადოს ლიცენზიის ვადის გაგრძელების ბრძანების (ლიცენზია - ბრძანება № 13 და 14) მოთხოვნების შესაბამისად, საჭიროა საბადოს შესწავლა და საექსპლუატაციო მარაგების შეფასება და დაცვა მარაგების სახელმწიფო კომისიაზე.

შესყიდვა ითვალისწინებს მუხრანის საბადოს შესწავლის სამუშაოებს, რომლის დროსაც განხორციელდება საბადოს დეტალური კვლევა, საფონდო და ლიტერატურული ინფორმაციის შეგროვება, ანალიზი და სინთეზი, მომზადდება საბადოს ფუნქციონირების მოდელი და შეფასდება საბადოს მარაგები, რომელიც წარდგენილი იქნება მარაგების კომისიაზე დასამტკიცებლად. საბოლოო ანგარიში უნდა მომზადდეს კომისიის მხრიდან მიღებული კომენტარების გათვალისწინებით, მარაგების სახელმწიფო კომისიის დადებითი შეფასებისა და დადგენილი წესით ხელმოწერილი და გაფორმებული ანგარიშის განხილვის ოქმის მიღებით.

ანგარიშის წარდგენა მარაგების სახელმწიფო კომისიაში უნდა მოხდეს არა უგვიანეს 2024 წლის 20 აგვიტოსა.

**საკანონმდებლო ჩარჩო**

მარაგების ანგარიში უნდა მომზადდეს 2017 წლის 27 ოქტომბრის საქართველოს გარემოსა და ბუნებრივი რესურსების დაცვის მინისტრის №42 ბრძანების „სასმელი, სამკურნალო მინერალური, სამრეწველო, ტექნიკური და თბოენერგეტიკული მიწისქვეშა წყლების მარაგებისა და პროგნოზული რესურსების კლასიფიკაციის და მარაგების გამოთვლის ანგარიშის შედგენის მეთოდური მითითებების“ ინსტრუქციის დამტკიცების შესახებ“ მოთხოვნის შესაბამისად.

სამუშაოს განხორციელების პროცესში გათვალისწინებული უნდა იყოს საერთაშორისო საუკეთესო პრაქტიკის მოთხოვნები, კერძოდ ევროკავშირის წყლის ჩარჩო კონვენციის მიწისქვეშა წყლების პოლიტიკის დოკუმენტი და ევროკავშირის მიწისქვეშა წყლების დირექტივა ([Directive 2000/60/EC](http://eur-lex.europa.eu/legal-content/EN/TXT/?uri=CELEX:32000L0060); Directive 2006/118/EC).

სამუშაო უნდა შესრულდეს მიწისქვეშა წყლის საბადოების მარაგების შეფასების სახელმძღვანელო დოკუმენტების და სამეცნიერო ლიტერატურის რეკომენდაციებზე დაყრდნობით.

**საექსპლუატაციო მარაგების შეფასებისათვის აუცილებელი სამუშაოები**

* არსებული ინფორმაციის ანალიზი და სინთეზი
* საექსპლუატაციო მარაგების შეფასებისათვის მონიტორინგული სამუშაოები
* საექსპლუატაციო მარაგების შეფასებისათვის კვლევითი სამუშაოები
* მუხრანის არტეზიული აუზის შეფასება
* საბადოს განთავსების არეალის სანიტარიული მდგომარეობის შეფასება და საბადოს დაცვისთვის აუცილებელი და სარეკომენდაციო ღონისძიებების განსაზღვრა
* არსებული რესურსების გამოყენებით (საბადოს არეალში არსებული ჭაბურილები, რომელთა ნაწილი სხვა ფიზიკური ან იურიდიული პირის მფლობელობაშია) მუხრანის არსტეზიულ აუზის საორიენტაციო მარაგების შეფასება.
* მარაგების ანგარიშის მომზადება
* მარაგების სახელმწიფო კომისიის დადებითი შეფასებისა და დადგენილი წესით ხელმოწერილი და გაფორმებული ანგარიშის განხილვის ოქმის დამკვეთისთვის ჩაბარება.

**დამკვეთის მხრიდან შესასრულებული სამუშაოები**

1. კონტრაქტორისთვის ინფორმაციის მიწოდება საბადოს ექსპლუატაციის რეჟიმის  
   შესახებ (დებიტები, მიღებული წყლის რაოდენობა, ინფორმაცია საბადოს მომსახურებაზე და მიმდინარე რემონტებზე), ასევე არსებული ნახაზები და სქემები.
2. კონტრაქტორზე, მონიტორინგის და კვლევის პროცესში არსებული ტექნიკური და ადამიანური რესურსების გამოყენებით სრული მხარდაჭერა;
3. მონიტორინგით გათვალისწინებული ლაბორატორიული კვლევის უზრუნველყოფა (საჭიროების შემთხვევაში).